ทำไม General Motors ไม่พอใจแมนยู
ผลงานของทีมแมนเชสเตอร์ยูไนเต็ดที่ไม่ค่อยดี ไม่เพียงแต่ทำให้แฟนบอลของทีมไม่ค่อยพอใจ แต่ยังรวมไปถึง บริษัทรถยนต์ชื่อดังอย่าง General Motors ด้วย แล้วเรื่องนี้เกี่ยวข้องกันได้อย่างไร ลงทุนแมนจะเล่าให้ฟัง
21 ต.ค. 2562

ทำไม General Motors ไม่พอใจแมนยู / โดย ลงทุนแมน
ผลงานของทีมแมนเชสเตอร์ยูไนเต็ดที่ไม่ค่อยดี
ไม่เพียงแต่ทำให้แฟนบอลของทีมไม่ค่อยพอใจ
แต่ยังรวมไปถึง บริษัทรถยนต์ชื่อดังอย่าง General Motors ด้วย
แล้วเรื่องนี้เกี่ยวข้องกันได้อย่างไร ลงทุนแมนจะเล่าให้ฟัง
เรื่องนี้ต้องย้อนไปในปี 2012 เมื่อ CHEVROLET แบรนด์รถของ General Motors ได้ตกลงที่จะเข้ามาเป็นสปอนเซอร์บนเสื้อของแมนเชสเตอร์ยูไนเต็ดตั้งแต่ปี 2014-2021 เป็นระยะเวลา 7 ปี
ซึ่งข้อตกลงดังกล่าว มีมูลค่าสัญญากว่า 15,700 ล้านบาท หรือเฉลี่ยปีละ 2,243 ล้านบาท
ถ้าเทียบกับ AON บริษัทรับประกันภัยรายใหญ่ของสหรัฐอเมริกาซึ่งเป็นสปอนเซอร์บนเสื้อของแมนเชสเตอร์ยูไนเต็ด ในช่วงระหว่างปี 2009-2013 นั้น สัญญาดังกล่าวกลับมีมูลค่าเพียง 3,110 ล้านบาท ตลอด 4 ปี หรือเฉลี่ยปีละ 778 ล้านบาทเท่านั้น
นั่นหมายความว่า CHEVROLET นั้นจ่ายค่าสปอนเซอร์แพงกว่า AON ถึง 3 เท่า
ที่น่าสนใจคือ ไม่ถึง 2 วันหลังจากที่ CHEVROLET เข้าทำสัญญา ผู้บริหารที่ทำสัญญากับแมนเชสเตอร์ยูไนเต็ดจึงถูกไล่ออกทันที
ทั้งนี้ สัญญาของ CHEVROLET นั้นจะหมดลงใน 2 ปีข้างหน้า ซึ่งล่าสุด มีแนวโน้มว่า General Motors จะไม่ให้ CHEVROLET ต่อสัญญากับแมนเชสเตอร์ยูไนเต็ด เนื่องจากไม่พอใจในผลงานที่ตกต่ำของสโมสรในช่วงที่ผ่านมา
ที่เห็นชัดเจนคือ ในช่วงระหว่างที่ AON เป็นสปอนเซอร์นั้น แมนเชสเตอร์ยูไนเต็ดได้แชมป์พรีเมียร์ลีกซึ่งเป็นลีกสูงสุดของอังกฤษ 2 ครั้ง
ขณะที่ยังไม่เคยได้แชมป์ดังกล่าวเลยนับจาก CHEVROLET เข้ามาเป็นสปอนเซอร์..
แล้วที่ผ่านมารายได้และกำไรของ แมนเชสเตอร์ยูไนเต็ด เป็นอย่างไร
ปี 2017 รายได้ 22,626 ล้านบาท กำไร 1,526 ล้านบาท
ปี 2018 รายได้ 22,969 ล้านบาท ขาดทุน 1,525 ล้านบาท
ปี 2019 รายได้ 24,390 ล้านบาท กำไร 737 ล้านบาท
แม้ว่ารายได้ของแมนเชสเตอร์ยูไนเต็ด ยังเพิ่มขึ้น สาเหตุหลักเนื่องจาก รายได้ของสปอนเซอร์ การขายของที่ระลึก สินค้าของสโมสร
อย่างไรก็ตาม ผู้บริหารมองว่า อนาคตรายได้อาจลดลงเนื่องจากสโมสรไม่ได้เข้าร่วมรายการฟุตบอลรายการยูฟ่าแชมเปียนส์ลีก ซึ่งรายการนี้จะสามารถทำรายได้ให้กับสโมสรทั้งทางตรงและทางอ้อม
ทุกคนรู้ดีว่า แมนเชสเตอร์ยูไนเต็ดจดทะเบียนอยู่ในตลาดหลักทรัพย์ New York ย้อนหลังไปก่อนหน้านั้นประมาณ 1 ปี มูลค่าหุ้นของสโมสรเคยเพิ่มสูงถึง 130,000 ล้านบาท
ขณะที่ปัจจุบัน มูลค่าของสโมสรลดลงเหลือเพียง 80,000 ล้านบาท ซึ่งหายไปกว่า 50,000 ล้านบาท
แสดงให้เห็นว่า นักลงทุนกังวลถึงผลประกอบการในอนาคตที่อาจยังไม่ดี จากผลงานในสนาม ณ เวลานี้
ซึ่งแฟนบอลของแมนเชสเตอร์ยูไนเต็ดก็ต้องเอาใจช่วยกันต่อไปให้ผลงานในสนามดีขึ้น เพื่อทำให้สโมสรกลับมาประสบความสำเร็จทั้งในสนามและนอกสนามอีกครั้งหนึ่ง
ปิดท้ายด้วยข้อมูลที่น่าสนใจ
รู้ไหมว่า ปัจจุบัน มูลค่าของสัญญาสปอนเซอร์บนเสื้อของสโมสรฟุตบอลที่แพงที่สุดต่อปีคือ สัญญาระหว่างสโมสรรีลมาดริดจากสเปน
โดยสัญญาระหว่างรีลมาดริดกับ Fly Emirates ผู้ให้บริการสายการบินเอมิเรตส์นั้น สูงถึงปีละ 2,540 ล้านบาท ตั้งแต่ช่วงปี 2017-2022
ทำไมสายการบินเอมิเรตส์ถึงจ่ายค่าสปอนเซอร์มากขนาดนี้ได้?
สายการบินเอมิเรตส์มีรายได้ 902,000 ล้านบาท ค่าสปอนเซอร์ดังกล่าวคิดเป็นเพียง 0.28% ของรายได้สายการบินเอมิเรตส์เท่านั้นเอง..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-
-